
	ตามระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น  (ฉบับที่ 2)  พ.ศ. 2560
	ข้อ  4  ให้ยกเลิกความในข้อ  8  ของระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น  พ.ศ. 2552  และให้ใช้ความดังต่อไปนี้แทน
	“ข้อ  8  ผู้สูงอายุผู้ใดที่มีสิทธิได้รับเบี้ยยังชีพผู้สูงอายุจากองค์กรปกครองส่วนท้องถิ่นที่ตนมีภูมิลำเนาอยู่  ต่อมาผู้สูงอายุนั้นได้ย้ายภูมิลำเนาไปอยู่องค์กรปกครองส่วนท้องถิ่นอื่น  ให้ผู้สูงอายุนั้นไปลงทะเบียนและยื่นคำขอรับเงินเบี้ยยังชีพผู้สูงอายุด้วยตนเองต่อองค์กรปกครองส่วนท้องถิ่นแห่งใหม่นับแต่วันที่ย้ายแต่ไม่เกินเดือนพฤศจิกายนของปีนั้นๆ  ทั้งนี้  ให้ได้รับเงินเบี้ยยังชีพผู้สูงอายุจากองค์กรปกครองส่วนท้องถิ่นแห่งใหม่ในปีงบประมาณถัดไป  โดยให้องค์กรปกครองส่วนท้องถิ่นแห่งใหม่แจ้งให้องค์กรปกครองส่วนท้องถิ่นเดิมที่จ่ายเงินเบี้ยยังชีพให้แก่ผู้สูงอายุผู้นั้นทราบเพื่อไม่ให้เกิดความซ้ำซ้อน  ทั้งนี้  ในระหว่างปีงบประมาณให้องค์กรปกครองส่วนท้องถิ่นเดิมที่จ่ายเบี้ยยังชีพผู้สูงอายุอยู่  ให้องค์กรปกครองส่วนท้องถิ่นนั้นยังคงจ่ายเบี้ยยังชีพผู้สูงอายุต่อไปจนกว่าจะสิ้นปีงบประมาณ”
	เพราะฉะนั้น  เมื่อผู้สูงอายุย้ายภูมิลำเนาไปอยู่ท้องถิ่นแห่งใหม่  จะต้องแจ้งท้องถิ่นเดิมที่รับเบี้ยยังชีพอยู่  และจะต้องไปยื่นคำขอรับเงินเบี้ยยังชีพผู้สูงอายุกับท้องถิ่นแห่งใหม่ไม่เกินเดือนพฤศจิกายนของปีนั้นๆ  เพื่อเป็นการรักษาสิทธิและเพื่อจะได้รับเงินเบี้ยยังชีพผู้สูงอายุต่อเนื่อง
…………………………………………………………………………………….
	ตามระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยความพิการขององค์กรปกครองส่วนท้องถิ่น  (ฉบับที่ 2)  พ.ศ. 2559  
	ข้อ 3 ให้ยกเลิกความในวรรคหนึ่ง  ของข้อ 7 ของระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยความพิการขององค์กรปกครองส่วนท้องถิ่น  พ.ศ. 2553  และให้ใช้ความต่อไปนี้แทน
	“ข้อ 7 ให้คนพิการที่ได้จดทะเบียนคนพิการตามกฎหมายว่าด้วยการส่งเสริมคุณภาพชีวิตคนพิการลงทะเบียนและยื่นคำขอรับเงินเบี้ยความพิการด้วยตนเองต่อองค์กรปกครองส่วนท้องถิ่นที่ตนมีภูมิลำเนา  ณ  ที่ทำการองค์กรปกครองส่วนท้องถิ่น  หรือสถานที่ที่องค์กรปกครองส่วนท้องถิ่นกำหนด  แลมีสิทธิรับเงินเบี้ยความพิการในเดือนถัดไป  โดยมีหลักฐานพร้อมสำเนาที่ผู้ขอรับเงินเบี้ยความพิการ  ลงลายมือชื่อรับรองความถูกต้อง  ดังต่อไปนี้
(1) บัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ
(2) ทะเบียน
(3) สมุดบัญชีเงินฝากธนาคารสำหรับกรณีที่ผู้ขอรับเงินเบี้ยความพิการประสงค์ขอรับเงินเบี้ยความพิการผ่านธนาคาร”    
เพราะฉะนั้น  เพื่อจะได้รับเงินเบี้ยความพิการต่อเนื่องบัตรประจำตัวคนพิการจะต้องไม่หมดอายุ    โดยสามารถต่อบัตรประจำคนพิการได้ก่อนล่วงหน้า  3  เดือน  ณ  สำนักงานพัฒนาสังคมและความมั่นคง  ของมนุษย์จังหวัด

	2

ข้อ 4 ให้ยกเลิกความในข้อ 8 ของระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยความพิการขององค์กรปกครองส่วนท้องถิ่น  พ.ศ. 2553  และให้ใช้ความต่อไปนี้แทน
	“ข้อ 8 ในกรณีคนพิการซึ่งได้รับเงินเบี้ยความพิการจากองค์กรปกครองส่วนท้องถิ่นหนึ่งและย้ายภูมิลำเนาไปอยู่องค์กรปกครองส่วนท้องถิ่นอื่น  หรือกรุงเทพมหานคร  ให้คนพิการนั้นลงทะเบียนและยื่นคำขอรับเงินเบี้ยความพิการด้วยตนเองต่อองค์กรปกครองส่วนท้องถิ่นแห่งใหม่ที่ตนมีภูมิลำเนา  และให้ได้รับเงินเบี้ยความพิการจากองค์กรปกครองส่วนท้องถิ่นแห่งใหม่ในเดือนถัดไป  ทั้งนี้  องค์กรปกครองส่วนท้องถิ่นแห่งใหม่ต้องได้รับการยืนยันจากองค์กรปกครองส่วนท้องถิ่นเดิมที่จ่ายเงินเบี้ยความพิการเพื่อไม่ให้เกิดความซ้ำซ้อน”
	เพราะฉะนั้น  ผู้พิการที่ย้ายภูมิลำเนาไปอยู่ท้องถิ่นแห่งใหม่จะต้องไปยื่นคำขอรับเงินเบี้ยความพิการกับท้องถิ่นแห่งใหม่ที่ย้ายไปอยู่ภายในเดือนเดียวกันกับเดือนที่ย้ายออก  เพื่อจะได้รับเงินเบี้ยความพิการต่อเนื่อง   ทั้งนี้จะต้องแจ้งให้ท้องถิ่นเดิมทราบการย้ายออกด้วย


ด้วยความปรารถนาดีจาก
องค์การบริหารส่วนตำบลหนองบ่อ
อำเภอย่านตาขาว   จังหวัดตรัง  
โทร.  075 285100   
www.nongbo.co.th
	

